โรงแรมโกยกำไรเฉียด2พันล้าน
10 โรงแรมที่อยู่ในตลาดหลักทรัพย์แห่งประเทศไทยอู้ฟู่ โดยปี 2555 มีกำไรสุทธิรวมทั้งสิ้น 1,967.69 ล้านบาท เพิ่มขึ้น 952.37 ล้านบาท หรือมีอัตราการขยายตัวถึง 93.79% จากปี 2554 ที่มีกำไรสุทธิรวม 1,015.32 ล้านบาท โดยกำไรที่เกิดขึ้นส่วนใหญ่เป็นของโรงแรมเซ็นทรัลพลาซา ที่สร้างประวัติศาสตร์หน้าใหม่ของบริษัทมีกำไรสุทธิ 1,580.76 ล้านบาทในปีที่ผ่านมา
14 มี.ค. 2556

10 โรงแรมที่อยู่ในตลาดหลักทรัพย์แห่งประเทศไทยอู้ฟู่ โดยปี 2555 มีกำไรสุทธิรวมทั้งสิ้น 1,967.69 ล้านบาท เพิ่มขึ้น 952.37 ล้านบาท หรือมีอัตราการขยายตัวถึง 93.79% จากปี 2554 ที่มีกำไรสุทธิรวม 1,015.32 ล้านบาท โดยกำไรที่เกิดขึ้นส่วนใหญ่เป็นของโรงแรมเซ็นทรัลพลาซา ที่สร้างประวัติศาสตร์หน้าใหม่ของบริษัทมีกำไรสุทธิ 1,580.76 ล้านบาทในปีที่ผ่านมา
ภาพรวมของธุรกิจโรงแรมในปี 2555 ส่วนใหญ่มีกำไรที่ดีขึ้น ซึ่งเป็นไปตามอุตสาหกรรมการท่องเที่ยวที่สดใส ทำให้อัตราการเข้าพักและราคาขายห้องดีขึ้น รวมถึงโรงแรมแต่ละแห่งมีการขยายการลงทุน ทั้งการซื้อโรงแรมใหม่ และขยายธุรกิจอาหาร ซึ่งเป็นหัวใจสำคัญในการบริหารธุรกิจโรงแรมที่มีความผันผวนตามภาวะเศรษฐกิจและการเมือง
สำหรับแนวโน้มธุรกิจในปี 2556 ผู้บริหารส่วนใหญ่ต่างมองตรงกันว่ากำไรน่าจะดีขึ้นต่อเนื่อง เพราะการท่องเที่ยวบูมทั้งภายในประเทศ และนักท่องเที่ยวต่างประเทศยังคงเข้ามาเที่ยวภายในประเทศไทย ขณะเดียวกันผู้ประกอบการมีการขยายโรงแรมเพิ่มขึ้น
ในปี 2555 บริษัท เอเชียโฮเต็ล มีกำไรสุทธิ 176.53 ล้านบาท เพิ่มขึ้นถึง 201% เมื่อเปรียบเทียบกับกำไรสุทธิ 58.57 ล้านบาทในปี 2554 บริษัท โรงแรมเซ็นทรัลพลาซา กำไรสุทธิ 1,580.76 ล้านบาท เพิ่มขึ้น 187% จากกำไรสุทธิ 550.38 ล้านบาท บริษัท ดุสิตธานี กำไรสุทธิ 149.41 ล้านบาท จากทำได้ 31.04 ล้านบาทในปี 2554
บริษัท โอเอชทีแอล กำไรสุทธิ 307.01 ล้านบาท พุ่งขึ้นจากที่ทำกำไรสุทธิ 129.68 ล้านบาท โรงแรมรอยัล ออคิด (ประเทศไทย) ยังคงขาดทุนต่อเนื่อง แต่ก็ดีขึ้นเหลือเพียง 54.60 ล้านบาท เทียบกับปี 2554 ที่มีขาดทุนถึง 180.80 ล้านบาท
ขณะที่ บริษัท แชงกรีลา โฮเต็ล พลิกจากที่ขาดทุนสุทธิถึง 225.98 ล้านบาท มามีกำไรสุทธิ 99.85 ล้านบาท บริษัท ลากูน่า รีสอร์ท แอนด์ โฮเท็ล ฟื้นจากที่ขาดทุนสุทธิ 223.57 ล้านบาท เป็นกำไรสุทธิ 41.39 ล้านบาท
ด้านบริษัท ดิ เอราวัณ กรุ๊ป กำไรสุทธิ 105.88 ล้านบาท ลดลงจากที่มีกำไรสุทธิ 491.32 ล้านบาท บริษัท แกรนด์ แอสเสท โฮเทลส์ แอนด์ พรอพเพอร์ตี้ แย่ลงจากที่เคยมีกำไรสุทธิ 407.01 ล้านบาท พลิกมาขาดทุนสุทธิ 416.52 ล้านบาท
ขณะที่บริษัท แมนดารินโฮเต็ล ทรงตัว คือปี 2555 ขาดทุน 22.02 ล้านบาท จากปีก่อนก็ขาดทุนสุทธิ 22.33 ล้านบาท